ASPECTE POZITIVE LEGATE DE ADERAREA ROMÂNIEI LA SPAŢIUL SCHENGEN
Spaţiul Schengen reprezintă o zonă de libertate de mişcare unde controalele la frontierele interne ale statelor semnatare au fost eliminate şi a fost creată o singură frontieră externă unde controalele se desfăşoară conform unui set de reguli clare.
1. Cronologia aderării la spaţiul Schengen este următoarea: 

1985- Belgia, Olanda, Luxemburg, Germania şi Franţa 
1990- Italia 
1991- Spania şi Portugalia 
1992- Grecia 
1995- Austria 
1996- Danemarca, Suedia şi Finlanda 
2001- Islanda şi Norvegia
2. Decizia privind extinderea spaţiului Schengen a fost luată la sfârşitul anului 2007 de Consiliul UE; astfel, la data de 21 decembrie 2007 au fost eliminate controalele la frontierele terestre şi maritime pentru cele 9 state membre (exceptie face Cipru) care au aderat la UE in 2004 si la sfârşitul lunii martie 2008 au fost eliminate controalele pentru zborurile interne Schengen în aeroporturi.
3. Decizia privind extinderea spaţiului Schengen a fost luată în decembrie 2008 de către Consiliul UE; astfel, la data de 12 decembrie 2008 au fost eliminate controalele la frontierele terestre pentru Confederaţia Elveţiană. Controalele la frontierele aeriene au fost eliminate la sfârşitul lunii martie 2009. 

4. State care urmează să adere la spaţiul Schengen:
• Liechtensein a semnat, la data de 28.02.2008, un protocol de asociere la spatiul Schengen. Liechtenstein nu efectuează controale la frontieră cu Elveţia, ci doar la frontieră cu Austria. Liechtenstein urmează a deveni membru cu drepturi depline după finalizarea procesului de evaluare Schengen. 
• Cipru a decis să nu aplice, pentru moment, prevederile acquis-ului Schengen în domeniul SIS (Sistemul de Informatii Schengen), dar intenţionează să se conecteze la SIS de a doua generaţie (SIS II) odată cu operationalizarea acestuia. 
• Romania şi Bulgaria. Acquis-ul Schengen a fost acceptat în totalitate odată cu pregătirile pentru aderarea la UE. Ambele state au depus Declaraţia de Pregătire pentru evaluarea Schengen. Anul 2011 reprezintă orizontul de timp pentru aderarea celor două state membre UE la spaţiul Schengen.
	Categorii de prevederi ale acquis-ului Schengen 

	


Potrivit articolului 8 din Protocolul privind integrarea acquis-ului Schengen în cadrul Uniunii Europene, anexat la Tratatul privind Uniunea Europeana şi la Tratatul de instituire a Comunităţii Europene, denumit în continuare Protocolul Schengen, România trebuie să accepte în totalitate acquis-ul Schengen. 

Exista două categorii de prevederi ale acquis-ului Schengen:

1. Prevederi care nu sunt legate de ridicarea controalelor la frontierele interne (Categoria I, etapa pre-aderare la UE)

2. Prevederi direct legate de ridicarea controalelor la frontierele interne (Categoria a II-a, etapa post-aderare la UE) 

Prevederile din cea de-a două categorie trebuie implementate şi aplicate simultan cu ridicarea controalelor la frontierele interne şi sunt supuse procesului de evaluare Schengen. În acest context, România trebuie să-şi demonstreze capacitatea de a îndeplini cerintele relevante din acquis-ul Schengen într-o manieră corectă, uniformă şi eficientă, fiind supusă apoi unei decizii unanime a Consiliului UE. 
Implementarea şi aplicarea prevederilor din Categoria I
România a implementat prevederile din prima categorie înainte de aderarea la Uniunea Europeana, fără să fie supusă procesului de evaluare Schengen. Implementarea şi monitorizarea prevederilor din această categorie au făcut parte din procesul de pregatire pentru aderarea la UE. 
Procesul de evaluare anterior implementării şi aplicării prevederilor din Categoria a II-a
Implementarea şi aplicarea prevederilor din Categoria a II-a presupune ca toate pre-condiţiile legislative, operative şi tehnice să fie îndeplinite, în special cerinţele referitoare la accesul la SIS II şi la un control eficient la frontierele externe. În acest context, Romania trebuie să ţină cont inclusiv de recomandările şi cele mai bune practici reliefate în cadrul evaluărilor Schengen care se derulează în alte state membre UE.

Procesul de evaluare constă în verificarea îndeplinirii tuturor condiţiilor necesare implementării depline a acquis-ului Schengen. Acest lucru presupune ca Romănia trebuie să-şi demonstreze capacitatea de a îndeplini cerinţele acquis-ului Schengen într-o manieră uniformă, corectă, consistentă şi eficienţă. Evaluarea Schengen este în responsabilitatea Grupului de Lucru Evaluare Schengen din cadrul Consiliului UE.

	Etapele procesului de evaluare 


Procesul de evaluare Schengen constă în verificarea ca toate condiţiile necesare acquis-ului Schengen să fie îndeplinite. Acest lucru presupune ca statul candidat trebuie să demonstreze capacitatea sa de a îndeplini cerinţele acquis-ului Schengen într-o manieră uniformă, corectă, consistentă şi eficientă. 

Evaluarea Schengen este în responsabilitatea Grupului de Lucru Evaluare Schengen din cadrul Consiliului UE.

Etape:
	  Transmiterea de către România a unei Declaraţii de pregătire- Declaration of readiness privind pregătirea pentru demararea procesului de evaluare Schengen (La data de 28 iunie 2007, România a transmis Declaraţia de Pregătire prin care a propus a doua jumătate a anului 2008 ca dată privind începerea procesului de evaluare pe 3 domenii: Cooperare poliţienească, Vize şi Protecţia datelor). 


	  Transmiterea, de către Secretariatul General, a unui chestionar extins care va contine întrebări detaliate despre toate aspectele relevante pentru implementarea şi aplicarea prevederilor Schengen Categoriei II. 


	  Completarea de către România a chestionarului şi transmiterea acestuia catre Consiliul UE. 


	  Demararea vizitelor de evaluare, transmiterea de întrebări suplimentare, chestionare, etc. 


	  Redactarea unui raport care va analiza stadiul de pregatire a fiecărui stat membru pentru aplicarea prevederilor Categoriei II. Acest raport include recomandări pentru corectarea sau îmbunătăţirea aspectelor mai puţin satisfăcătoare. 


	  Decizia Consiliului UE cu privire la eliminarea controalelor la frontierele interne. 


Beneficii aduse de aderarea la spaţiul Schengen

Aderarea la spatiul Schengen are ca efect ridicarea controalelor între frontierele interne ale statelor membre Schengen, care aplică în întregime acquis-ul Schengen, fiind creată o singură frontieră externă unde controalele se desfăşoară conform unui set de reguli clare în materie de vize, migraţie, azil, precum şi măsuri referitoare la cooperarea poliţienească, judiciară sau vamală. 

      -   Ridicarea controalelor între frontierele interne ale statelor membre Schengen;

           Astfel, trecerea frontierei se poate realiza indiferent de oră şi prin orice loc iar cetăţenii statelor membre care călătoresc în spaţiul Schengen trebuie să aibă asupra lor, un document de identitate valabil. Trecerea frontierelor poate fi asemănată cu o călătorie în interiorul ţării. 

Controalele la frontierele interne Schengen pot fi introduse pentru o perioadă limitată în timp din motive de ordine publică sau securitate naţională, decizie ce este luată la nivelul fiecărui stat membru Schengen. 

 - Libertatea de mişcare a cetăţenilor statelor membre reprezintă beneficiul adus de aderarea la spaţiul Schengen fără ca acestă să fie înţeles ca absolut ;
Odată cu eliminarea controalelor la frontiere ar putea creşte pericolele pentru securitatea internă a ţărilor implicate prin faptul că, din acest moment, se lasă "cale liberă" infractorilor. 
Astfel, se impune o cooperare transfrontalieră, în special prin infiinţarea serviciilor comune ale poliţiei, vămii şi poliţiei de frontieră (în cadrul Centrelor, Birourilor, Punctelor comune de contact) pentru toate statele contractante care să aibă ca scop protecţia propriilor cetăţeni. De asemenea, Sistemul Informatic Schengen, asistenţa operativă reciprocă şi schimbul direct de informaţii între forţele de poliţie precum şi supravegherea şi urmărirea transfrontalieră a infractorilor reprezintă mijloace de luptă împotriva terorismului, crimei organizate, traficului de fiinţe umane şi a imigraţiei ilegale. În acelaşi timp, a fost adoptat un set de reguli uniform care să asigure cetăţenilor statelor membre protecţia datelor cu caracter personal împotriva oricărei încălcări a drepturilor fundamentale. 
- Un set de măsuri care să compenseze impactul negativ al eliminării controalelor la frontierele interne.
Din punct de vedere economic, merită reţinute următoarele aspecte
 :
În ceea ce priveşte libera circulatie a persoanelor, acquis-ul comunitar prevede un tratament nediscriminatoriu pentru forţa de muncă din statele membre, inclusiv posibilitatea de a cumula sau transfera drepturile de asigurări sociale. 

În România, a fost transpusă legislaţia privind recunoaşterea calificărilor profesionale. Însă, nu au fost transpuse integral drepturile de rezidenţă şi libera circulaţie a forţei de muncă. Pentru România au fost negociate acordurile tranzitorii de acceptare a forţei de muncă în UE. România a acceptat o perioadă de tranziţie de 2+3+2 ani, cu condiţia reciprocităţii pentru statele care vor solicita aceste întârzieri. Politica în domeniul circulaţiei persoanelor va fi evaluată de statele membre la sfârşitul fiecarei perioade de tranziţie. 
Aceasta restricţionare este determinată de sensibilităţile la nivel intern în unele state membre UE vis-a-vis de evitarea unui flux masiv de forţă de muncă ieftină şi bine calificată din noile state membre. Aranjamente similare au fost agreate şi cu statele care au aderat la Uniune în 2004. Statele care şi-au deschis imediat pieţele muncii pentru muncitorii ţărilor noi membre (2004) au fost Marea Britanie, Irlanda şi Suedia.
Uniunea Europeană continuă să reprezinte un receptor important de forţă de muncă din ţări terţe, de cele mai multe ori cu o dezvoltare economică inferioară, provenind din Africa de Nord, Europa Centrală şi de Est sau Orientul Apropiat. Fenomenul imigraţiei, care a luat amploare în ţările Uniunii Europene, contribuie la suplimentarea forţei de muncă pe piaţa pe care pătrunde, iar absorbţia sa are efecte importante la nivelul societăţii şi sferei politice a statelor receptoare. Din această perspectivă, problematica migraţiei este gestionată cu prudenţă de către autorităţile naţionale ale statelor membre UE fie pe căi bilaterale între statele receptoare şi cele sursă, fie prin crearea unei politici comune în domeniu la nivelul UE. 
Sensibilitatea politică şi socială a problematicii a întârziat folosirea deplină a libertăţii de circulaţie a persoanelor. Accesul pe pieţele muncii unor state membre UE se va face pe bază de acorduri şi intelegeri bilaterale, bazate pe principiul reciprocităţii.
Referitor la libera circulaţie a serviciilor, există un cadru legislativ în România prin care le este permisă persoanelor provenind din UE şi Spatiul Economic European furnizarea de servicii cu caracter temporar, fără nevoia obţinerii altor licenţe. În acest domeniu sunt vizate în special sectorul financiar (bănci, asigurări, investiţii, pieţe de capital), practicarea unor profesiuni specifice şi protecţia datelor personale. 
Pentru libera circulaţie a capitalurilor sunt vizate o serie de contramăsuri în domeniul spălarii banilor. De asemenea, sunt vizate o serie de măsuri pentru garantarea funcţionarii mecanismelor de plăţi transfrontaliere şi a transferurilor tuturor formelor de capital. Sunt incluse şi alte tranzacţii ce permit transferul dreptului de proprietate.

De asemenea, un aspect pozitiv din punct de vedere economic legat de aderarea României la spaţiul Schengen este dat de absorbţia fondurilor alocate prin facilitatea Schengen
. 
Facilitatea Schengen este un instrument financiar temporar pentru sprijinirea Bulgariei şi României în perioada dintre data aderării la Uniunea Europeană şi sfârşitul anului 2009. Facilitatea Schengen are în vedere finanţarea acţiunilor la noile frontiere externe ale Uniunii pentru punerea în aplicare a acquis-ului Schengen şi controlul frontierelor. 
În perioada ianuarie 2007 - martie 2010, România a beneficiat de o sumă totală de 602.469.345 euro (559.800.000 euro conform art.32 al Tratatului de Aderare, în tranşe lunare actualizate) pentru Facilitatea Schengen şi pentru Facilitatea pentru fluxuri de numerar. 

În cadrul programului Indicativ Facilitatea Schengen 2007-2009 au fost concepute un număr de 21 proiecte, în valoare previzionată de 477.304.740 euro, subscrise următoarelor obiective: 

a) întărirea controlului şi a perimetrului de supraveghere la frontierele externe, precum şi a capacităţii de protecţie împotriva criminalităţii transfrontaliere (4 proiecte); 

b) intensificarea abilităţilor de control prin creşterea capacităţii de stocare a datelor şi a accesului la informaţii (17 proiecte). 

Conform MAI - Direcţia Schengen, proiectele angajate urmăresc atingerea următoarelor obiective: 
1. Extinderea implementării Sistemului Informatic Naţional de Semnalări (SINS) la nivel naţional; 

2. Dotarea cu terminale TETRA a structurilor Ministerului Administraţiei şi Internelor; 

3. Extinderea infrastructurii de chei publice (PKI) la nivelul sistemelor informatice sectoriale din cadrul Ministerului Administraţiei şi Internelor; 

4. Realizarea extinderii Reţelei de Comunicaţii Integrate Voce – Date (RCVD) a Ministerului Administraţiei şi Internelor pentru asigurarea suportului de comunicaţii, la nivel de acces, necesar structurilor MAI care concură la constituirea mediului informatizat de cooperare european în domeniul afacerilor interne, în general, precum şi în domeniul Schengen; 

5. Întărirea capacităţii sistemului informatic al Poliţiei Române necesar implementării Sistemului Informatic Schengen generaţia a II-a (SIS II); 

6. Crearea aplicaţiei SIRENE şi investiţii în infrastructură, achiziţionarea de echipament tehnic şi de calcul în vederea operaţionalizării Biroului SIRENE; 

7. Modernizarea sistemului IT al Oficiului Român pentru Imigrări, corelat cu SIS II şi Sistemul Informatic de Vize (VIS); 

8. Realizarea şi integrarea în sistemul informatic al Oficiului Român pentru Imigrări a unei biblioteci virtuale care să cuprindă specimene ale documentelor de identitate, călătorie şi stare civilă folosite de străini pe teritoriul României, inclusiv cu o descriere a elementelor de siguranţă ale acestora; 

9. Întărirea controlului la frontierele externe prin creşterea mobilităţii navale, fluviale şi terestre a echipelor Poliţiei de Frontieră Române; 

10. Modernizarea şi ajustarea/re-configurarea patrimoniului imobiliar pentru a corespunde noilor/ viitoarelor cerinţe ale supravegherii şi controlului la frontierele externe; 

11. Modernizarea Consulatelor la standarde Schengen şi realizarea unui Centru de pregătire pentru personalul cu atribuţii consulare; 

12. Dezvoltarea Sistemului Naţional de Informare privind vizele (NS-VIS); 

13. Extensia şi consolidarea reţelei de comunicaţii integrate WAN-ATM la nivelul localităţilor din România pentru asigurarea fluxului necesar de informaţii pentru autorităţile publice, până la nivelul structurilor teritoriale, în vederea facilitării accesului la SINS conform prevederilor legale; 

14. Realizarea interfeţei de validare şi pre-autentificare pentru utilizatorii SINS, alţii decât Ministerul Administraţiei şi Internelor. 

Toate acţiunile cuprinse în Planul Indicativ Facilitatea Schengen au fost contractate pentru intervalul aprilie 2008 – martie 2010. 

În vederea aderării la Spaţiul Schengen, România a utilizat şi alte fonduri comunitare. În ceea ce priveşte absorbţia altor fonduri externe, luând în calcul doar anul 2009, au fost întocmite şi aprobate 21 de proiecte, în valoare totală de 1.977.813,51 EURO, pentru cele trei fonduri, respectiv: 

- Fondul European de Integrare - fonduri în valoare de 614.302,06 Euro în 7 proiecte. 

- Fondul European de Returnare - fonduri în valoare de 576.597 Euro în 4 proiecte. 

- Fondul European pentru Refugiaţi - fonduri în valoare de 786.914, 45 Euro în 8 proiecte. 

De asemenea, au fost cheltuite şi importante sume de la bugetul naţional sau din credite externe. De exemplu, Sistemul Integrat pentru Securitatea Frontierei de Stat a României a fost alimentat cu fonduri încă din anul 2005, iar la nivelul anului 2009 au fost alocate 440 milioane lei. 

Un alt caz în care s-au folosit fonduri naţionale sunt aeroporturile cărora li se amenajează terminale Schengen. Doar pentru Aeroportul Internaţional Henri Coandă Bucureşti (Otopeni), Ministerul Transporturilor a investit 60 milioane de euro.

Valoarea contractată a proiectelor finanţate din Facilitatea Schengen este de 362.465.441 Euro. În luna septembrie 2009 valoarea plăţilor efectuate în cadrul proiectelor finanţate prin Facilitatea Schengen se ridica la 154.039.602,12 Euro. Potrivit Ministerului Administraţiei şi Internelor, România înregistrează cel mai ridicat grad de absorbţie a fondurilor comunitare din istorie, dintre toate statele aplicate privind dezvoltarea capacităţilor de aderare la Spaţiul Schengen. 
Bibliografie
Documente UE: 
- Decizia Consiliului din 29 iunie 2010 privind aplicarea dispozițiilor acquis-ului Schengen referitoare la Sistemul de Informării Schengen în Republica Bulgaria şi în România (2010/365/UE); 

- Manualul Schengen de cooperare poliţienească transfrontalieră. 

- Tratatul de la Prüm: intensificarea cooperării transfrontaliere, în special în domeniul combaterii terorismului şi a criminalităţii transfrontaliere. 

Documente oficiale: 
- Ministerul Internelor şi Reformei Administrative, Departamentul Schengen. Direcţia Generală Schengen. Serviciul Autoevaluare Schengen, Sistemul Informatic Schengen SIS, Editura Ministerului Internelor şi Reformei Administrative 

 - Metodologie privind organizarea şi desfăşurarea vizitelor de evaluare Schengen. 

 -  Facilitatea Schengen. Plan Indicativ 2007 - 2009. (Art. 32 din Actul privind condiţiile de aderare a Republicii Bulgaria şi a României şi adaptările tratatelor pe care se întemeiază Uniunea Europeană ce constituie parte integrantă a Tratatului de aderare la Uniunea Europeană, ratificat prin Legea nr. 157/2005). 

 -  Planul de acţiune Schengen 2009 

 -  Protocol de colaborare pentru îndeplinirea atribuţiilor specifice în vederea aderării la spaţiul Schengem, Autoritatea Naţională de Supraveghere a Prelucrării Datelor cu Caracter Personal şi Ministerul Internelor şi Reformei Administrative, Departamentul Schengen. 

Legislaţie: 
 -  Hotărâre Nr. 324 din 28 martie 2007 pentru aprobarea Strategiei naţionale de management integrat al frontierei de stat a României în perioada 2007 – 2010. Emitent: Guvernul României, publicată în Monitorul Oficial nr. 249 din 13 aprilie 2007; 

 - Hotărâre nr.1.540 din 25 noiembrie 2008 pentru aprobarea Strategiei naţionale privind aderarea la spațiul Schengen pentru perioada 2008-2011, publicată în Monitorul Oficial nr. 832 din 10 decembrie 2008; 

 -  Hotărâre nr. 324 din 28 martie 2007 pentru aprobarea Strategiei naţionale de management integrat al frontierei de stat a României in perioada 2007-2010. Emitent: Guvernul României, publicată în Monitorul Oficial nr. 249 din 13 aprilie 2007; 

 -  Hotărâre nr.882 din 5 iulie 2006 privind constituirea Comisiei naţionale de autoevaluare Schengen. Emitent: Guvernul României, publicată în Monitorul Oficial nr. 608 din 13 iulie 2006; 

 - Hotărâre nr.943 din 27 septembrie 2001 privind înfiinţarea Grupului Interministerial Român pentru Managementul Integrat al Frontierei de Stat. Emitent: Guvernul României,  publicată în Monitorul Oficial nr. 669 din 3 august 2006; 

 -  Hotărâre nr.1.317 din 31 octombrie 2007 pentru modificarea si completarea Hotărârii Guvernului nr. 416/2007 privind structura organizatorică şi efectivele Ministerului Internelor şi Reformei Administrative, precum şi modificarea unor acte normative. Emitent: Guvernul României, publicată în Monitorul Oficial nr. 751 din 6 noiembrie 2007; 

 -  Hotărâre nr.1.314 din 24 octombrie 2007 pentru aprobarea Strategiei naţionale privind aderarea la spaţiul Schengen. Emitent: Guvernul României, publicat în Monitorul Oficial nr. 756 din 7 noiembrie 2007; 

 -  Ordin nr. 130/2009 privind desemnarea structurilor Ministerului Administraţiei şi Internelor membre ale Grupului Interministerial Român pentru Managementul Integrat al Frontierei de Stat şi pentru stabilirea procedurii de comunicare a datelor referitoare la stadiul îndeplinirii angajamentelor asumate prin documentele de implementare, publicat in Monitorul Oficial, Partea I nr. 477 din 10 iulie 2009; 
-  Strategia naţională de management integrat al frontierei de stat a României în perioada 2007 - 2010 din 28 martie 2007.

Pagini web:
http://www.schengen.mira.gov.ro/Documente/HG%201540%20DIN%202008.pdf
http://www.euractiv.ro
http://europa.eu/legislation_summaries/justice_freedom_security/free_movement_of_persons_asylum_immigration/l33020_en.htm
� http://www.sferapoliticii.ro/sfera/125/art04-enachescu.html


� http://www.crpe.ro/library/files/studiu_-_pregatiti_pentru_schengen.pdf





PAGE  
1
DIRECŢIA STUDII ŞI DOCUMENTARE LEGISLATIVĂ


